La Llei orgànica 8/1980, de 22 de setembre, de finançament de les comunitats autònomes (LOFCA), modificada per la Llei orgànica 3/2009, de 18 de desembre, disposa a l'article 21, apartat 2, que si els pressupostos no han estat aprovats abans del primer dia de l'exercici econòmic corresponent quedarà automàticament prorrogada la vigència dels anteriors.
En aquest mateix sentit, l'article 33 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, estableix que, si per qualsevol motiu l'1 de gener el pressupost no està aprovat, es considerarà prorrogat automàticament el de l'any anterior en els seus crèdits inicials fins a l'aprovació i la publicació dels nous en el Diari Oficial de la Generalitat de Catalunya.
La convocatòria anticipada de les eleccions al Parlament de Catalunya del dia 25 de novembre de 2012 i la consegüent dissolució de la Cambra han fet impossible la presentació del Projecte de llei de pressupostos de la Generalitat de Catalunya per al 2013 dins els terminis necessaris perquè pogués entrar en vigor l'1 de gener de 2013 i, en conseqüència, el primer dia de l'exercici es produeix la pròrroga automàtica dels pressupostos de l'exercici anterior.
Per aquest motiu, vista la Llei 6/2012, del 17 de maig, d'estabilitat pressupostària i l'Acord del Govern de 31 de juliol de 2012, pel qual s'estableix el límit de despesa no financera de la Generalitat de Catalunya per al 2013, i atès l'actual context pressupostari i financer de forta reducció del dèficit públic, resulta necessari establir unes condicions d'aplicació de la pròrroga de caràcter restrictiu per tal d'assegurar que durant el període de la pròrroga no es vulnerin els objectius d'estabilitat pressupostària.
Per aquest motiu, a proposta del conseller d'Economia i Coneixement i d'acord amb el Govern,
Determinació dels crèdits prorrogats
A partir de l'1 de gener de 2013 es prorroguen els crèdits inicials per a despeses dels pressupostos de la Generalitat per a l'any 2012, aprovats per la Llei 1/2012, del 22 de febrer, d'acord amb els criteris i les excepcions següents:
a) L'estructura orgànica del pressupost prorrogat s'ha d'adaptar, sense alterar-ne la quantia global, a l'organització administrativa vigent en l'exercici 2013 d'acord amb els criteris següents:
a.1) Les modificacions pressupostàries autoritzades al llarg de l'exercici 2012 i les adaptacions de l'estructura orgànica derivades de reorganitzacions administratives i del procés de racionalització del sector públic amb vigència per a l'exercici 2013 queden consolidades.
a.2) Pel que fa a les possibles reorganitzacions administratives que siguin conseqüència del nou Govern, el Departament d'Economia i Coneixement haurà de decidir el moment d'introduir-les en el sistema GECAT, segons el calendari de tramitació dels pressupostos de la Generalitat de Catalunya per al 2013.
Fins aleshores, la despesa de les unitats creades o modificades s'ha d'imputar als crèdits adequats dels departaments que anteriorment desenvolupaven les funcions corresponents.
b) Les estructures per programes de les despeses i les econòmiques dels ingressos i de les despeses del pressupost prorrogat s'han d'adaptar a les modificacions fetes al llarg de l'exercici 2012 i a les que puguin resultar necessàries des de l'inici de l'exercici 2013.
c) No es prorroguen els crèdits per a despeses destinats a programes o actuacions que finalitzen el 2012.
Criteris per a la determinació dels crèdits prorrogats
Els crèdits inicials del pressupost 2012 prorrogats per al 2013 han de garantir, d'una banda, que en el seu conjunt no se superi, en cap cas, el límit de despesa no financera de la Generalitat aprovada per l'Acord de Govern de 31 de juliol de 2012 per a l'exercici 2013 i, de l'altra, han de donar compliment a l'objectiu de dèficit públic fixat per la Llei 6/2012, de 17 de maig, d'estabilitat pressupostària.
En aquest sentit, els crèdits inicials del 2012 es prorroguen per a l'exercici 2013, d'acord amb els criteris següents:
a) Crèdits de les despeses de capítol 1: les despeses de personal de capítol 1 s'han d'ajustar a les dotacions pressupostades a 31 de desembre de 2012.
Són d'aplicació, durant la pròrroga dels pressupostos, les previsions sobre limitació de l'augment de despeses de personal que estableix l'article 35 de la Llei 1/2012, del 22 de febrer, de pressupostos de la Generalitat de Catalunya per al 2012 i, en concret, es manté la vigència de l'Acord del Govern de 28 de febrer de 2012 sobre contenció de plantilles i limitacions als nomenaments i contractacions de personal temporal en l'exercici pressupostari 2012.
b) Crèdits de les despeses dels capítols 2, 4, 5, 6, 7 i 8.
Es prorroguen en el seu conjunt, per un màxim d'un 72 % del pressupost inicial 2012.
c) Crèdits de les despeses dels capítols 3 i 9.
Es prorroguen per la totalitat del pressupost inicial 2012.
d) Crèdits de les despeses finalistes.
Les despeses finançades amb ingressos finalistes procedents d'altres administracions, incloses en el pressupost inicial 2012, es prorroguen per l'import ajustat a la consignació pressupostaria per a l'exercici 2013 de l'administració d'origen, sense que en cap cas això suposi un import superior al crèdit inicial 2012.
Determinació de l'autorització i comptabilització de despeses durant la pròrroga pressupostària
L'autorització de les despeses s'ha d'ajustar als criteris següents:
a) Pel que fa a les despeses dels capítols 2, 3, 4, 5 i 9 es pot disposar del 100% de crèdit prorrogat.
b) Les despeses dels capítols 6, 7 i 8 no es tramitaran durant el període de pròrroga pressupostària.
Tanmateix, en els casos que resulti imprescindible efectuar disposicions de crèdit corresponents als capítols esmentats, el Departament d'Economia i Coneixement, a proposta del departament afectat, pot autoritzar excepcions que s'han de compensar amb transferències de crèdit o retencions de crèdit, pel mateix import, amb càrrec a la disponibilitat de partides del capítol 2 i del capítol 4, llevat de les aportacions a entitats del sector públic per finançar despeses vinculades a retribucions de personal i de les despeses que hagin estat aprovades, mitjançant acords de Govern d'abast pluriennal, per fer front a censos, a la càrrega financera d'operacions de préstec o per fer front a les obligacions econòmiques en el marc d'un pla economicofinancer, les quals no requereixen compensació.
c) Les transferències i les aportacions de fons entre l'Administració de la Generalitat i les entitats del seu sector públic, i també entre aquestes entitats, que no responguin al pagament de preus o tarifes per contraprestacions individualitzables, es comptabilitzen, amb caràcter general, per dotzenes parts de llur import pressupostat no abans del primer dia laborable de cada mes.
d) Els contractes programa vigents entre l'Administració de la Generalitat i les entitats del seu sector públic s'han de revisar d'acord amb les aportacions econòmiques que es derivin de l'aplicació d'aquest Decret.
e) El Departament d'Economia i Coneixement ha d'aplicar les corresponents retencions de pròrroga per adequar la disponibilitat dels crèdits prorrogats als límits establerts als apartats anteriors.
Pel que fa a compromisos pluriennals amb anualitat per al 2013 i expedients de despesa anticipada, el Departament d'Economia i Coneixement efectua les reserves de crèdit pels imports aprovats que corresponguin, d'acord amb l'article 14 de l'Ordre ECO/385/2012, de 23 de novembre, sobre operacions comptables de tancament de l'exercici pressupostari de 2012.
En el cas que en el pressupost prorrogat no hi hagi crèdit o aquest crèdit sigui insuficient per efectuar algunes de les reserves que s'han esmentat, s'ha de fer automàticament una retenció en les diferents aplicacions pressupostàries, i s'ha de buscar el crèdit en els capítols 6, 7, 8, 4 i 2 successivament del departament afectat.
En cap cas no s'ha de buscar en partides generades, ni incorporades, ni corresponents al capítol 1.
La Intervenció General, en col·laboració amb els departaments, ha de fer una estimació de l'import de les despeses de funcionament de caràcter recurrent.
La Direcció General de Pressupostos i la Direcció General de Seguiment i Avaluació de Polítiques d'Estabilitat i Creixement, en col·laboració amb els departaments, han de fer l'estimació de l'import de les despeses vinculades a serveis essencials.
Els crèdits de transferències i aportacions consolidables entre els pressupostos de la Generalitat de Catalunya, del Servei Català de la Salut, de l'Institut Català de la Salut, de l'Institut Català d'Assistència i Serveis Socials i de les entitats autònomes administratives s'han d'ajustar d'acord amb el que sigui necessari per donar compliment a les mesures establertes en aquest Decret.
Per tant, les esmentades entitats estan obligades a realitzar els ajustos necessaris en els seus pressupostos, tant a l'estat d'ingressos com a l'estat de despeses.
Vinculació dels crèdits de despeses del pressupost prorrogat
Pel que fa als crèdits de despesa autoritzats durant la pròrroga pressupostària, incloses les despeses amb finançament afectat, de la Generalitat de Catalunya, del Servei Català de la Salut, de l'Institut Català de la Salut, de l'Institut Català d'Assistència i Serveis Socials i de les entitats autònomes administratives, es mantenen les vinculacions establertes en l'article 3 de la Llei 1/2012, del 22 de febrer, de pressupostos de la Generalitat de Catalunya per al 2012, d'acord amb les excepcions següents:
a) L'aplicació 228.0001, "Serveis informàtics realitzats pel CTTI" que vincula per servei, programa i aplicació.
b) La partida IU08 D/4800005/333 "Renda mínima d'inserció" que vincula per servei, programa i aplicació.
En les despeses que es financen amb càrrec a ingressos finalistes no es poden ordenar pagaments fins que no s'hagi produït efectivament l'ingrés en la tresoreria corresponent.
Excepcionalment, en els casos de despeses finançades per altres administracions o entitats públiques, i sempre que s'acrediti documentalment el compromís de finançament de l'administració o l'entitat que hagi d'aportar els fons, es poden ordenar pagaments sense que s'hagi produït efectivament l'ingrés en els casos següents:
a) Si són necessaris per atendre les despeses de personal.
c) Si corresponen a programes dels quals es rep el finançament per mitjà d'un reemborsament, amb la justificació de les despeses efectivament produïdes.
El Departament d'Economia i Coneixement pot incorporar dins del sistema GECAT els codis de finançament afectat per tal d'identificar els crèdits de les despeses finançades amb ingressos finalistes procedents d'altres administracions públiques.
Es prorroga l'autorització continguda en la Llei 1/2012, del 22 de febrer, de pressupostos de la Generalitat de Catalunya per al 2012, per a l'emissió de deute o la formalització d'operacions d'endeutament, en qualsevol modalitat, amb la limitació que el saldo viu no superi l'autoritzat per la Llei esmentada.
Tanmateix, l'endeutament de la Generalitat autoritzat es pot augmentar amb les finalitats previstes en els articles 39.1.b), 39.1.c) i 39.6) d'aquesta mateixa Llei.
Aquests límits queden automàticament revisats pels imports que derivin dels programes vigents o que s'aprovin en aplicació de la normativa d'estabilitat pressupostària.
En el cas de les entitats del sector públic de la Generalitat, només es poden preveure noves operacions d'endeutament per l'import necessari per cobrir les amortitzacions previstes dins de l'exercici 2013, de manera que no s'incrementi el saldo viu de l'endeutament a 31 de desembre de 2012.
Excepcionalment, amb l'autorització prèvia del Govern, les entitats del sector públic de la Generalitat poden augmentar aquesta limitació del saldo viu fins al límit autoritzat per la Llei de pressupostos de la Generalitat de Catalunya per al 2012.
Les característiques de les operacions d'endeutament que assenyala aquest article les ha de fixar el Govern, a proposta del conseller o consellera del departament competent en matèria d'endeutament.
Pel que fa a les operacions a què fa referència l'apartat 2, la direcció general competent en matèria de política financera ha de seguir el procediment establert a l'article 39.4 de la Llei de pressupostos de la Generalitat de Catalunya per al 2012, sempre que es validi el requisit d'excepcionalitat que s'ha esmentat.
Imputació de compromisos de despesa d'exercicis anteriors
Les obligacions en vigor el 31 de desembre de 2012, corresponents a despeses efectuades degudament per la Generalitat de Catalunya, pel Servei Català de la Salut, per l'Institut Català de la Salut, per l'Institut Català d'Assistència i Serveis Socials i per les entitats autònomes administratives, incloses les despeses pendents d'imputació pressupostària (PPI) registrades, que no s'hagin pogut reconèixer amb càrrec als crèdits del pressupost per al 2012 es poden aplicar als crèdits del pressupost prorrogat 2012 per al 2013.
La totalitat de las factures o documents assimilats del 2012 corresponents a obligacions pendents d'imputar al pressupost han de quedar registrades en el registre de factures del GECAT, o GICS en el cas de l'Institut Català de la Salut, abans del 15 de febrer de 2013.
El Departament d'Economia i Coneixement, a proposta del departament o de l'entitat afectada i amb l'informe previ de la Intervenció Delegada, ha de determinar els crèdits amb càrrec als quals s'ha d'imputar el pagament de les obligacions a què fan referència els apartats anteriors, que han de ser els adequats a la naturalesa i la finalitat de la despesa, d'acord amb l'estructura pressupostària vigent.
Les factures o documents assimilats del 2012 que no figurin en el registre a què fa referència l'apartat 2 en el termini esmentat, no poden ser objecte del reconeixement de deute que estableix l'article 18 de la Llei 1/2012 de pressupostos de la Generalitat de Catalunya per al 2012 o equivalent per al 2013, excepte per Acord del Govern.
Els expedients d'incorporació de romanents de crèdit que s'hagin de tramitar en els termes que preveu l'article 11 de l'Ordre ECO/385/2012, de 23 de novembre, sobre operacions comptables de tancament de l'exercici pressupostari de 2012, d'acord amb la normativa vigent, s'han d'ajustar a les disposicions següents:
a) Els romanents de crèdit existents a 31 de desembre de 2012 finançats a càrrec de fons finalistes efectivament ingressats que en la data esmentada no estiguin vinculats al compliment d'obligacions ja reconegudes es poden incorporar a l'exercici 2013 per aplicar-los a les finalitats que van motivar aquests ingressos.
Tanmateix, no es pot autoritzar la incorporació de romanents de crèdit que ja hagin estat incorporats sucessivament en els dos darrers exercicis, llevat que el període d'execució establert per a les actuacions que s'han de finançar sigui superior a dos exercicis pressupostaris.
b) Les incorporacions de romanents de crèdit corresponents a operacions no financeres s'han de compensar amb retencions de crèdit, o bé, s'han de finançar amb càrrec a una minoració d'altres crèdits, en qualsevol cas, corresponents a operacions no financeres.
c) La necessitat de compensació o finançament prevista en el punt b no és d'aplicació en els casos d'incorporacions de romanents de crèdits finançats a càrrec de fons finalistes efectivament ingressats, en què n'hi ha prou amb acreditar l'ingrés.
Mesures en relació amb els procediments d'atorgament de subvencions
Se suspèn l'autorització de les convocatòries de subvencions sota el règim de concurrència competitiva, excepte les que es financen íntegrament amb ingressos finalistes procedents d'altres administracions públiques, així com les que financen ajuts i prestacions garantits per una norma amb rang de llei.
En el cas de subvencions cofinançades amb recursos procedents d'altres administracions, la seva convocatòria requereix l'autorització prèvia del Govern.
Pel que fa a les subvencions directes, excloses de concurrència pública, així com les subvencions nominatives, entenent per aquestes totes les transferències corrents i de capital a entitats que no siguin al sector públic de la Generalitat ni entitats classificades dins del sector administració pública, requereixen l'autorització prèvia del Govern.
Mesures específiques en matèria de despeses de personal
Es prorroga l'autorització per a l'adopció de mesures excepcionals de la reducció de la despesa de personal a què fa referència l'article 34 de la Llei 1/2012, del 22 de febrer, de pressupostos de la Generalitat de Catalunya per al 2012.
Les disposicions contingudes en aquest Decret són d'aplicació a les seccions pressupostàries de la Generalitat de Catalunya, al Servei Català de la Salut, a l'Institut Català de la Salut, a l'Institut Català d'Assistència i Serveis Socials i a les entitats autònomes administratives.
Les disposicions contingudes a l'article 8 també són d'aplicació a la resta de les entitats del sector públic de la Generalitat, així com a les entitats no majoritàries classificades com a administració pública de la Generalitat, d'acord amb les normes del Sistema europeu de comptes nacionals i regionals (SEC).
Els òrgans superiors i altres (Parlament de Catalunya, Consell de Garanties Estatutàries, Sindicatura de Comptes, Oficina Antifrau de Catalunya i la Comissió Jurídica Assessora), així com els fons no departamentals (pensions, deute, participació dels ens locals de Catalunya en els ingressos de l'Estat i fons de contingència) resten excepcionats de les limitacions a la disposició de crèdits contingudes a l'article 3.
Pel que fa als pressupostos prorrogats de les entitats autònomes comercials i financeres i de les entitats de dret públic, així com els de les societats mercantils, dels consorcis i de les fundacions en els quals la Generalitat disposa del control efectiu en els seus òrgans de govern, han d'ajustar l'execució dels seus pressupostos de depesa a la previsió de disponibilitat dels crèdits prorrogats de la secció o entitat que constitueixin part dels seus ingressos, en els termes establerts en aquest Decret.
En el cas que resulti indispensable una major dotació per alguna despesa inajornable, l'entitat ha d'instar el departament d'adscripció perquè gestioni la transferència de crèdit que es consideri oportuna.
En el supòsit que l'entitat hagi aprovat ja el seu pressupost per al 2013, cal que per part dels seus òrgans de govern es realitzin els ajustaments necessaris per donar compliment al que s'estableix en aquest Decret.
Aquesta norma és d'aplicació també a les entitats no majoritàries de la Generalitat que estan classificades com a administració pública de la Generalitat, d'acord amb les normes del Sistema europeu de comptes nacionals i regionals (SEC).
Revisió de les limitacions del crèdit prorrogat
El Govern, a proposta del Departament d'Economia i Coneixement, de forma excepcional i amb una sol·licitud prèvia justificada dels departaments interessats, pot modificar les limitacions del crèdit prorrogat i de la seva disposició establertes en aquest Decret, durant el període de pròrroga.
Competències específiques en matèria de modificacions pressupostàries en període de pròrroga pressupostària.
El Govern autoritza, mentre duri el període de pròrroga pressupostaria, al conseller o consellera en matèria d'economia i finances, a ordenar les transferències de crèdit entre diverses seccions del pressupost de la Generalitat, a excepció de la secció del Fons de Contingència, i les transferències de crèdit que afectin els articles 46 i 76 "A corporacions locals", 47 i 77 "A empreses privades" i 48 i 78 "A famílies, institucions sense fi de lucre i altres ens corporatius", així com totes les transferències entre crèdits d'una mateixa política, sempre que no corresponguin al Govern.
Les direccions generals de Pressupostos; de Política Financera, Assegurances i Tresor; la Intervenció General i la Secretaria d'Administració i Funció Pública poden dictar, en l'àmbit de les respectives competències, les mesures necessàries per desplegar i aplicar aquest Decret.
Aquest Decret entrarà en vigor el dia de la seva publicació en el Diari Oficial de la Generalitat de Catalunya.
Barcelona, 27 de desembre de 2012